En lastbilchauffør havde ikke opdaget, at bagsmækken stod åben. Det betød, at en del kartofler røg af i en rundkørsel.

Der røg en del kartofler i svinget, da en lastbil fredag skulle igennem rundkørslen ved Åbyen, hvor Hirtshalsmotorvejen begynder. Lastbilchaufføren havde åbenbart ikke fået lukket bagsmækken ordentligt. I hvert fald væltede kartoflerne ud og lagde sig i et spor langs vejen. En fejemaskine måtte i aktion for at få ryddet op efter den uheldige chauffør. Hvor mange tons kartofler, der endte på landevejen, vides ikke.